Flóttabörnin búin að ná íslenskunni á Akraseli Börnin í Akraseli „ Íslenskunámið gengur alveg sérstaklega vel . Eins og búast mátti við eru það yngstu börnin sem eru langfljótust að ná málinu og þeim gengur það vel að eftir tæpar tvær vikur á leikskólanum þurfti túlkurinn ekki að fara til þeirra í morgun . Þau eru farin að bjarga sér sjálf með tungumálið í Akraseli , “ sagði Linda Björk Guðrúnardóttir verkefnisstjóri með móttöku flóttamannanna á Akranesi þegar blaðamaður Skessuhorns ræddi við hana fyrr í vikunni . Linda segir að börnunum gangi mjög vel að aðlagast bekkjarfélögunum í Brekkubæjarskóla . „ Strax í upphafi voru þau hvert og eitt kynnt fyrir félaga í bekknum sem sér um að taka þau með í frímínútur . Fljótlega kom í ljós að það var betra að þau væru í íslenskunáminu í samfellu á morgnana . Nemendur í yngri bekkjunum fara síðan í verkgreinar og íþróttir í sínum bekkjum . Tíundu bekkingarnir þurfa á sérstaklega mikilli íslenskukennslu að halda og eru í henni fram að hádegi . Eftir hádegið eru þeir svo í íþróttum og valgreinum . ” Linda segir að Palestínufólkinu frá Írak gangi mjög vel að ná íslenskunni , enda sé hljóðfræðin í þeirra máli mun líkari íslenskunni en til dæmis mál Asíu þjóða . „ Það eru þessi “ ð ” og “ þ ” hljóð sem eru í báðum þessum málum , “ segir Linda Björk . Hún segir að konurnar sýni líka íslenskunáminu mikinn áhuga , enda geri þær sér grein fyrir því að það sé nauðsynlegt til að komast vel inn í íslenskt samfélag . „ Ég hitti þær einmitt eftir fyrsta tímann og þá voru þær strax farnar að æfa sig í að mynda setningar á íslensku . “ Aðspurð segir Linda að sér sýnist verkefnið fara mjög vel af stað . „ Það er kostur að í bæjarsamfélagi eins og Akranesi eru boðleiðir styttri og persónulegri . Það gerir allt samstarf auðveldara og skilvirkara en í borginni . Það eru allir að vinna mjög vel saman og með okkur , bæði frá Akranesbæ , Rauða krossinum , Brekkubæjarskóla og leikskólanum Akraseli . Að ógleymdum stuðningsfjölskyldunum sem sýna mikla fórnfýsi og standa sig vel . Það er ekkert auðvelt og er reyndar mjög krefjandi að aðstoða og styðja við fólk sem kann ekki málið og getur ekki gert sig skiljanlegt nema að takmörkuðu leyti , “ segir Linda Björk Guðrúnardóttir .